ຂປລ. ໃນວັນທີ 10 ຕຸລາ 2018 ທີ່ສູນກາງຊາວໜຸ່ມ ປະຊາຊົນປະຕິວັດລາວ ໄດ້ຈັດກອງປະຊຸມວິທະຍາສາດ ລະດົມຄວາມຄິດໃສ່ 3 ນິຕິກຳ ຂອງສະມາຄົມນັກທຸລະກິດໜຸ່ມ ແຫ່ງຊາດລາວ. ເພື່ອລະດົມຄວາມຄິດ ຈາກນັກທຸລະກິດໜຸ່ມ ທົ່ວປະເທດ ເພື່ອປະກອບໃສ່ 3 ນິຕິກຳຂອງສາມາຄົມນັກທຸລະກິດໜຸ່ມ ແຫ່ງຊາດລາວ ເປັນຕົ້ນແມ່ນ ຮ່າງຂໍ້ຕົກລົງວ່າດ້ວຍພາລະບົດບາດ ແລະ ການເຄື່ອນໄຫວຂອງສະມາຄົມນັກທຸລະກິດໜຸ່ມ ແຫ່ງຊາດລາວ; ຮ່າງປັບປຸງກົດລະບຽບຂອງ ສະມາຄົມນັກທະລະກິດໜຸ່ມ ແລະ ໂຄງຮ່າງແຜນຍຸດທະສາດ ການພັດທະນາ ສະມາຄົມນັກທຸລະກິດໜຸ່ມ ແຫ່ງຊາດລາວ ປີ 2018-2022.
ໃນໂອກາດດັ່ງກ່າວ, ທ່ານ ຄຳແສນ ສີສະວົງ ປະທານສະມາຄົມ ນັກທຸລະກິດໜຸ່ມແຫ່ງຊາດລາວ (ສທໜ), ໄດ້ໃຫ້ຮູ້ວ່າ: ສະມາຄົມນັກທຸລະກິດໜຸ່ມ ແຫ່ງຊາດລາວ ມີໜ້າທີ່ໃນການສ້າງ ນັກທຸລະກິດໜຸ່ມ ແລະ ປຸກລະດົມຜູ້ປະກອບການ ນັກທຸລະກິດ ເຂົ້າເປັນສະມາຊິກຂອງ ສະມາຄົມນັກທຸລະກິດໜຸ່ມ ໃນຂອບເຂດທົ່ວປະເທດ; ສ້າງຄວາມເຂັ້ມແຂງ ຢ່າງຮອບດ້ານໃຫ້ແກ່ສະມາຊິກຂອງ ສທໜ ເປັນຕົ້ນແມ່ນການຝຶກອົບຮົມ, ຈັດສຳມະນາ, ການໄປທັດສະນະສຶກສາ, ຈັດງານວາງສະແດງສິນຄ້າ ແລະ ພົບປະທາງດ້ານທຸລະກິດ; ພ້ອມນີ້ສະໜັບສະໜູນ ແລະ ສ້າງເງື່ອນໄຂໃຫ້ສະມາຊິກ ໃນການເຂົ້າເຖິງແຫລ່ງທຶນເພື່ອເປັນການ ຂະຫຍາຍທຸລະກິດ ໂດຍການສ້າງຕັ້ງກອງທຶນຂອງສະມາຄົມ. ພ້ອມນີ້, ສທໜ ຍັງເປັນເສນາທິການໃຫ້ແກ່ພັກ-ລັດ, ສູນກາງຊາວໜຸ່ມ ປະຊາຊົນປະຕິວັດລາວ ແລະ ນຳເອົາຄຳສະເໜີຕ່າງໆ ຂອງສະມາຊິກສະເໜີ ຕໍ່ພາກສ່ວນກ່ຽວຂ້ອງ.
ຂ່າວ: ສົມຫວັງ ພາບ: ເກດສະໜາ
ເນື້ອໃນ: ຂປລ